# Irene Montero Gil

Irene María Montero Gil, coneguda simplement com a Irene Montero Gil (Madrid, 13 de febrer de 1988), és una política i psicòloga espanyola, membre de la direcció de Podem, diputada per Madrid de la dotzena i tretzena legislatura de les Corts Generals i Ministra d'Igualtat del Govern espanyol (2020-2023).

## Biografia

Des dels setze anys és activista social i el seu primer contacte formal amb la política va ser en la Joventut Comunista. És llicenciada en psicologia, màster en psicologia de l'educació (2013) i investigadora a la Universitat Autònoma de Madrid.
El 2011 va impulsar la Plataforma d'Afectats per la Hipoteca a Madrid i va prendre part en l'activisme contra els desnonaments. Es va unir a Podem de la mà de Rafael Mayoral després de les eleccions europees. El novembre de 2014, després de ser candidata al Consell Ciutadà de Podem, va ser nomenada responsable de Moviments Socials. A més, va començar a dirigir el gabinet del líder de Podem, Pablo Iglesias.

### Diputada al Congrés dels Diputats

Durant la campanya electoral prèvia a les eleccions del 20 de desembre de 2015, Pablo Iglesias va afirmar que seria la seva futura vicepresidenta i ministra de la Presidència. És membre de la Taula de Coordinació de Podem (òrgan executiu), Secretària de Coordinació d'Àrees i cap del gabinet del líder de Podem, Pablo Iglesias. Va ocupar el lloc número 4 en la llista per la circumscripció electoral de Madrid de Podem per a les eleccions legislatives del 20 de desembre de 2015, i va aconseguir escó al Congrés de Diputats, revalidant-lo fins les eleccions generals espanyoles de novembre de 2019.

### Ministra d'Igualtat

El 13 de gener del 2020 fou nomenada de Ministra d'Igualtat, ministeri de nova creació, anteriorment formava part del ministeri de Vicepresidència i Relacions amb les Corts. Va escollir com a cap del seu gabinet a Amanda Meyer. Després de ser vetada en les llistes de la coalició Sumar a les eleccions de juliol de 2023, fou cessada del càrrec el 20 de novembre de 2023 i substituïda per la socialista Ana Redondo,

### Diputada al Parlament Europeu

Després de les eleccions al Parlament Europeu de 2024, en les que va ser escollida diputada per Podem, es va postular al càrrec de presidenta del Parlament Europeu, sent derrotada amb comoditat en primera volta per la conservadora maltesa Roberta Metsola.

## Premis

El 2023, l'organització One Young World va nominar-la al Premi al Polític de l'Any.

## Referències

* ↑ «Irene María Montero Gil». La Moncloa. Gobierno de España. [Consulta: febrer 2020].
* ↑ «XII Legislatura (2016-2019). Montero Gil, Irene María». Congreso de los Diputados. [Consulta: febrer 2020].
* ↑ «XIII Legislatura (2019-2019). Montero Gil, Irene María». Congreso de los Diputados. [Consulta: febrer 2020].
* 1 2 324cat. «12 dones i 10 homes al nou govern Sánchez: els ministres, perfil a perfil», 20-11-2023. [Consulta: 20 novembre 2023].
* 1 2 3 «Irene Montero, la Soraya de Podemos». El Mundo, 11-12-2015.
* ↑ «Consulta los currículos de la dirección de Podemos». Cinco Días, 15-11-2014.
* ↑ «Irene Montero y Juan Manuel del Olmo, candidatos al Consejo Ciudadano de Podemos: "Un proyecto de construcción de voluntad popular para el cambio político"». Tercera Información, 12-11-2014.
* ↑ «Esta es la lista de miembros de la nueva dirección de Podemos». Huffington Post, 15-11-2014.
* ↑ «Así es el equipo de Pablo Iglesias para ganar las elecciones generales». El Mundo, 13-11-2015.
* ↑ «Listado de los diputados electos en los comicios de hoy - Lunes, 21 de diciembre de 2015 (01:59)». Arxivat de l'original el 2016-01-18. [Consulta: 14 juny 2016].
* ↑ EFE. «La dirigente de IU Amanda Meyer será la jefa de gabinete de Irene Montero» (en espanyol europeu), 13-01-2020. [Consulta: 15 gener 2020].
* ↑ Cadanet, Albert. «Metsola torna a ser elegida presidenta del Parlament Europeu amb un ampli suport de la cambra». Regió 7, 16-07-2024. [Consulta: 18 juliol 2024].
* ↑ «Introducing the One Young World Politician of the Year Award 2023 Shortlist» (en anglès). One Young World, juny 2023. [Consulta: 15 juny 2023].